
БУРГАС
ДОКЛАДНА ЗАПИСКА

ОТ КРАСИМИР СТОЙЧЕВ – ЗАМ.-КМЕТ „ФИНАНСИ, БЮДЖЕТ И ИКОНОМИКА“


Относно: Приемане на годишен план за ползване на дървесина от горските територии – собственост на Община Бургас и утвърждаване цени за продажба на дървесина за 2017г.

УВАЖАЕМИ ОБЩИНСКИ СЪВЕТНИЦИ,

[bookmark: _GoBack]С Решение по т. 26 от Протокол № 3/26.11.2015г., Общински съвет- Бургас възложи управлението на горските територии- общинска собственост на „Бургаски пазари“ ЕООД. 
Съгласно чл. 7, ал. 2 от Наредбата за условията и реда за възлагане изпълнението на дейности в горските територии – държавна и общинска собственост и за ползването на дървесина и недървесни горски продукти /Наредбата/, ползването на дървесина от горските територии – общинска собственост, се извършва въз основа на годишен план, изготвен от лицето на което е възложено управлението на горските територии. 
В изпълнение на цитираната разпоредба, в Община Бургас е постъпила обяснителна записка с рег. №70-00-3259/04.05.2017г. от инж. Живко Панайотов- управител на „Бургаски пазари“ ЕООД, с приложен изготвен Годишен план за ползване на дървесина от общинските горски територии за 2017г., който предвижда да бъде добита дървесина от подотдели – общинска собственост на Община Бургас, попадащи в землището на с. Извор и в териториалния обхват на ТП „ДЛС Ропотамо“. Дейността по добива на дървесина ще се извършва от ТП „ДЛС Ропотамо“, въз основа на сключен договор с „Бургаски пазари“ ЕООД, за сътрудничество и съвместно управление на горски територии, собственост на Община Бургас. 
Посочените в представения годишен план площи и количества дървесина са съобразени с предвижданията на Горскостопанския план на горските територии, собственост на Община Бургас, утвърден през 2014г.
Съгласно чл. 7, ал. 4 от Наредбата, годишния план за ползване на дървесина в горските територии – общинска собственост се одобрява от Кмета на Общината, след Решение на Общинския съвет. 
В годишния план за 2017 г. са подбрани насаждения със затруднен възобновителен процес и достигнали критична възраст с наличие на подлес от некачествени дървесни видове като келяв габър и мъждрян, които допълнително затрудняват естественото възобновяване. Чрез система от лесовъдски мероприятия ще бъде отстранен нежелания подлес и ще се даде възможност на желаните дървесни видове, като дъбовете да семеносят и също така да бъде даден растежен простор на местата с настъпил възобновителен процес.
	Предвидени са насаждения в млада възраст, в които ще се изведат отгледни лесовъдски мероприятия, с които се цели да се намали междувидовата конкуренция и да се увеличи устойчивостта на дървостоя.
	Санитарните сечи също са залегнали в предвидените от дружеството лесовъдски мероприятия. Те се провеждат с цел: насажденията които са в лошо/заболяло/ състояние и в близост до иглолистните култури, да не създават предпоставки за нападение от вредители, с което да се уврежда здравословното им състояние и да води до пълната загуба на тези култури. Наредбата не допуска непровеждане на санитарни сечи през годините. Всяка следваща санитарна сеч по Наредбата трябва да е одобрена от Общински съвет - Бургас.
	Изчисленото средно годишно ползване по горскостопански план възлиза на 3020 куб.м стояща маса с клони на година. За изминалите 3 години от влизане в сила на горскостопанският план от 2014 г., трябва да се добият 3020 х 3 = 9060 куб.метра стояща маса. През 2016 г. са предвидени екологосъобразно 2430 куб. метра стояща маса. Поради тази причина, за достигане на размера на ползването по Горскостопанския план, е необходимо да се добият 5120 куб. метра стояща маса през 2017 г.
В чл.19 от Наредбата за реда за управление на горски територии на Община Бургас (приета с решение на Общински съвет – Бургас по т. 2, Протокол № 13/28.06.2016 г.), е предвидено ползването на дървесина от горските територии общинска собственост, да се осъществява по един от следните начини:
1. чрез продажба на стояща дървесина на корен;
2. чрез добив и продажба на добита дървесина.
Съгласно чл. 71, ал. 5, т. 3 и ал. 6, т. 1 от Наредбата, ценоразписът на дървесината, добита от горски територии – общинска собственост и обемът на дървесината за продажба, се утвърждава от Общинския съвет.
Предвид изложеното, на основание чл.21, ал.1, т.12 от ЗМСМА, чл.114 от Закона за горите, чл.18, ал.3 и чл.19 от Наредбата за реда за управление на горски територии на Община Бургас, чл. 71, ал. 5, т. 3 и ал. 6, т. 1 и  чл.7, ал.1 и ал.4 от Наредбата за условията и реда за възлагане изпълнението на дейностите в горските територии – държавна и общинска собственост и за ползването на дървесина и недървесни горски продукти, предлагам Общински съвет – Бургас да вземе следните 

Р Е Ш Е Н И Я:

1. Дава съгласие за добив на 5120(пет хиляди сто и двадесет) куб. метра стояща маса през 2017г. от горските територии, собственост на Община Бургас.
2. Приема Годишен план за ползване на дървесина в горските територии – общинска собственост за 2017г., неразделна част от настоящото решение.
3.  Утвърждава цени за продажба на дървесина, както следва:
· технологична дървесина– 47,00 лв. с ДДС за 1(един) пространствен кубичен метър;
· дърва за огрев– 40,00 лв. с ДДС за 1(един) пространствен кубичен метър.
Приложения: Годишен план за ползване на дървесина в горските територии – собственост на Община Бургас за 2017г., Опис на насажденията в които ще се ползва дървесина през 2017г., Обяснителна записка с рег.№70-00-3259/04.05.2017г. от инж. Живко Панайотов.

